钦定古今图书集成/明伦汇编/氏族典/第241卷 > 张云
## 钦定古今图书集成/明伦汇编/氏族典/第241卷 > 张云

按《十国春秋》，前蜀张云，唐安人。立朝謇谔，不为苟容。
历官右补阙。咸康元年，彗星见井、鬼之次，司天言宜
修德以弭天灾，后主诏于玉局化置道场禳之。云上
疏言：“百姓怨气，上彻于天，故结为彗星。彗者，除旧布
新之义，斯乃国亡之兆也，岂祈禳所可免？”后主怒，流
之秦州。云直言不避，恒自比朱云，权幸多嫉之。宣徽
使景润澄常谓曰：“昔朱云请斩马剑，以腰斩张禹。今
尚方惟有断鸡刀，卿欲用乎？”云曰：“鸡刀虽小，亦可斩
群狗也。”润澄憾之，至是奏云谤国，遂罹贬谪。云多病，
行至临邛卒。